Document ID: 32014R1342

REGULAMENTUL (UE) NR. 1342/2014 AL COMISIEI
din 17 decembrie 2014
de modificare a Regulamentului (CE) nr. 850/2004 al Parlamentului European și al Consiliului privind poluanții organici persistenți în ceea ce privește anexele IV și V
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (1), în special articolul 7 alineatul (4) litera (a) și alineatul (5) și articolul 14 alineatele (2) și (4),
întrucât:
(1)
Regulamentul (CE) nr. 850/2004 implementează în legislația Uniunii angajamentele stabilite în Convenția de la Stockholm privind poluanții organici persistenți (denumită în continuare „convenția”) aprobată prin Decizia 2006/507/CE a Consiliului (2), în numele Comunității, precum și în Protocolul Convenției din 1979 asupra poluării atmosferice transfrontaliere pe distanțe lungi, referitor la poluanții organici persistenți (denumit în continuare „protocolul”) aprobat prin Decizia 2004/259/CE a Consiliului (3), în numele Comunității.
(2)
În cadrul celei de a patra reuniuni a Conferinței părților la Convenție, desfășurată în perioada 4-8 mai 2009, s-a convenit să se includă clordecona, hexabromobifenilul, hexaclorciclohexanii, inclusiv lindanul, pentaclorbenzenul, tetrabromodifenileterul, pentabromodifenileterul, hexabromodifenileterul și heptabromodifenileterul, precum și acidul perfluoroctan sulfonic și derivații săi (denumiți în continuare „PFOS”) în anexele la convenție.
(3)
Având în vedere preocupările în ceea ce privește exhaustivitatea și reprezentativitatea informațiilor științifice privind cantitățile și concentrațiile de difenileteri polibromurați POP (poluanți organici persistenți) și de PFOS în articole și deșeuri, aceste substanțe au fost enumerate provizoriu în anexele IV și V la Regulamentul (CE) nr. 850/2004 fără indicarea concentrațiilor-limită maxime.
(4)
Au fost evaluate datele științifice suplimentare privind cantitățile și concentrațiile de difenileteri polibromurați POP și de PFOS în articole și deșeuri. Prin urmare, este necesar să se stabilească concentrațiile-limită maxime pentru acești poluanți organici persistenți fără întârzieri nejustificate, cu scopul de a se asigura o aplicare uniformă a Regulamentului (CE) nr. 850/2004 și a se evita eliberarea continuă a acestor substanțe în mediul înconjurător.
(5)
Cu ocazia celei de a 27-a reuniuni, care a avut loc între 14 și 18 decembrie 2009, comitetul executiv al Protocolului a hotărât includerea în Protocol a hexaclorbutadienei, a naftalinelor policlorurate și a parafinelor clorurate cu catenă scurtă.
(6)
Cu ocazia celei de a cincea reuniuni, care a avut loc între 25 și 29 aprilie 2011, Conferința părților la Convenție a hotărât includerea endosulfanului în lista poluanților organici persistenți care trebuie eliminați la nivel mondial, cu unele excepții.
(7)
Ținând seama de deciziile luate de comitetul executiv al Protocolului și de Conferința părților la Convenție, este necesar să se actualizeze anexele IV și V la Regulamentul (CE) nr. 850/2004, în vederea includerii acestor substanțe.
(8)
Prin urmare, Regulamentul (CE) nr. 850/2004 ar trebui modificat în consecință.
(9)
Pentru a oferi întreprinderilor și autorităților competente suficient timp de adaptare la noile cerințe, prezentul regulament ar trebui să se aplice de la 18 iunie 2015.
(10)
Măsurile prevăzute în prezentul regulament sunt conforme cu avizul comitetului instituit prin articolul 39 din Directiva 2008/98/CE a Parlamentului European și a Consiliului (4),
ADOPTĂ PREZENTUL REGULAMENT:
Articolul 1
Regulamentul (CE) nr. 850/2004 se modifică după cum urmează:
1.
Anexa IV se înlocuiește cu textul din anexa I la prezentul regulament.
2.
Anexa V se modifică în conformitate cu anexa II la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 18 iunie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2014.

Labels: 3
1
20